د خېبرپښتونخوا اسمبلۍ په ۱۷۱ منظور شوؤ قوانينو کې يواځې ۷۶ عملي شوي
د خېبرپښتونخوا حکومت صوبايي اسمبلۍ ته ويلي د کال ۲۰۱۳ نه تر ۲۰۱۸ پورې ۱۷۱ قوانين منظور کړي خو يواځې ۷۶ يې عملي کړي او ضابطې يې جوړې دي.
پيښور — ويل شوي ۹۷ قوانين تش منظور کړی شوي نور اصول يې نه دي جوړ شوي. په خېبرپښتونخوا صوبه کې تېر کال پينځه کاله د پاکستان تحريک انصاف ګوند حکومت ؤ دغه ګوند اوس هم په صوبه کې حکومت لري. په اسمبلۍ کې د اپوزيشن غړي عنايت الله ويلي، تش په نوم قانون منظورول او جوړول هيڅ معنی نه لري چې څو پورې عملي شوی نه وي. هغه وايي تراوسه پورې د دغو قوانينو هیڅ اصول نه دي وضع شوي نو دا به څنګه په عمل کې راوستلی شي. د مخالفه ګوندونو خوشدل خان هم ويلي، دا قوانين اسمبلۍ جوړوي خو د دې لاندې ادارې، کمېشنونه نه شي جوړېدی څو پورې چې ضابطې او اوصول نه وي وضع شوي. هغه ويلي بايد په دغه د اړوند د محکمو نه تپوس وشي چې دا اوصول ولې نه دي جوړ شوي. د مخالفه ګوندونو د پوښتنو په ځواب کې د قانون وزير سلطان خان ويلي، چې وزيراعلی د کابينې د راتلونکې غونډې پورې ټولو محکمو ته د ضابطو جوړولو ويلي او د خنډ جوړؤنکو پرضد به محکمانه کارروايي کولی شي. په اسمبلۍ کې د مخالفه ګوندونو د واک اؤټ او احتجاج په مهال په صوبه کې د روغتونونو د څارنې قانون د ۲۶ بدلونونو سره منظور کړی شو. خو د مخالفه ګوندونو سردار حسېن بابک وويل، دا قانون دومره نيمګړی ؤ چې تراوسه پورې پکې حکومت درې ځله بدلونونه کړي او پکار وه چې د قانون جوړولو نه وړاندې د اپوزيشن او اړونده خلکو څخه رايې واخيستل شي.